 तुरंत यहाँ से एक टीम को वहाँ भेज दिया जायेगा। लेकिन अभी तुरंत कोई नहीं जा सकता।' कोतवाली में बैठे भीड़ को सँभाल रहे हेड कांस्टेबल रामभरोसे यादव को सूचना दे दी गई। सूचना पुलिस कप्तान की थी इसलिये रामभरोसे के पास 'जी श्रीमान जी' कहने के अलावा कोई चारा नहीं था।
राजधानी से रामकथा वाले गाँव को जाने वाली सड़क पर राजधानी से क़रीब बीस किलोमीटर पर स्थित ग्राम तिलखिरिया। सड़क से पाँच छः सौ मीटर अंदर, अंधेरे में डूबे हुए खेत की मेड़ पर तीन साये बैठे नज़र आ रहे हैं। दो बड़े साये और एक छोटा साया। पास ही एक मोटर साइकिल, साइड स्टैंड पर टिकी, आधी झुकी खड़ी है। सड़क पाँच छाः सौ मीटर दूर है इसलिये आती जाती गाड़ियों की बस हेड लाइटें ही यहाँ से दिख रहीं हैं। दो बड़े वाले साये रह-रह कर कुछ पी रहे हैं और बीच-बीच में मोबाइल पर बातें भी करते जा रहे हैं।
'अच्छा! पुलिस वहीं है? कितने पुलिस वाले हैं?'
'घर के लोग क्या कर रहे हैं? अच्छा? सारे वहीं हैं कि कुछ इधर उधर भी हैं?'
'ये कैसे पता लगा कि मोबाइल यहाँ आकर किया था?'
'यहाँ की पुलिस को भी ख़बर हुई है क्या?'
इसी प्रकार की फुसफुसाहट भरी बातें हो रहीं हैं।
मोबाइल पर कॉल डिस्कनेक्ट करके एक बड़े साये ने एक भद्दी-सी गाली बक कर बैठे-बैठे ही छोटे वाले साये में लात मारी। छोटा साया लात पड़ते ही ज़मीन पर आड़ा हो गया। कोई चीख नहीं निकली। मानो मुँह में कपड़ा ठूँसा गया हो। बस गूँ-गाँ की आवाज़ आकर रह गई। दोनों बड़े साये फिर चुपचाप कुछ पीने लगे। एक साये के हाथ के मोबाइल ने वाइब्रेट होकर फिर से घर्र-घर्र की।
'हाँ बता। कब ख़बर की?'
'यहाँ लेकर आये हैं ये पता कैसे चला?'
'हाँ फ़ोन तो इस लौंडे के मोबाइल से ही किया था।'
'कौन-सा टॉवर पकड़ाया है? हाँ फ़ोन तो उसी इलाक़े से किय